Elvis & Nixon

Elvis & Nixon inggih punika filem sandhiwara komedi biografi saking Amérikah Sarékat ingkang kadamel taun 2016. Filem punika dipunsutradarani Liza Johnson, dhedhasar skénario anggitanipun Joey Sagal, Hanala Sagal, lan Cary Elwes. Para juru paraga ingkang dipunpracaya maragani filem punika antawisipun Kevin Spacey minangka Présidhèn Amérikah Sarékat, Richard Nixon lan Michael Shannon minangka Elvis Presley, ingkang nyariyosaken mligi babagan kadadosan patemon ing surya 21 Désèmbèr 1970 antawisipun kalih tokoh wau ing Gedhung Pethak. Ingkang maragani sanèsipun inggih punika Alex Pettyfer, Johnny Knoxville, Colin Hanks, lan Evan Peters. Elvis & Nixon dipunbabar kanggé sagung pamirsa ing surya 22 April 2016 déning Amazon Studios lan Bleecker Street.

Lelampahan 
Satunggalipun wanci énjang surya 21 Désèmbèr 1970, juru paraga/penyanyi, Elvis Presley ketawis rawuh wonten Gedhung Pethak, nyuwun pepanggihan kaliyan Présidhèn Amérikah Sarékat, Richard Nixon. Presley rumaos awrat kaliyan pangginaan narkoba, kaum hippies, Mahasiswa kanggé Masarakat Demokratis, lan Panther cemeng; piyambakipun nyuwun supados Nixon ndhapuk piyambakipun minangka agèn Biro Pananggulanan Bebaya Narkotika. Dwight Chapin lan Egil Krogh minangka juru bantunipun Nixon mranatani pepanggihan punika. Wiwitanipun, Nixon rumaos mboten kepranan, nanging sadangunipun patemon, piyambakipun nemokaken wontenipun kajumbuhan: sami-sami pribadi ingkang sumanak lan tansah sumadya lelabetan amrih kasilipun, lan kekalihpun rumaos lelabetanipun mboten dipunregani déning budaya Amérika ingkang awit dangu dèrèng dipunmangertosi. Tiyang kalih wau pepisahan kanthi saé, mundhut sungging sarira sesarengan. Lan awit surya 16 Fèbruari 1971, Nixon tansah ngrekam saben patemon lan sesambetan tilpun ing Kantor Oval.

Ingkang maragani 
 Kevin Spacey-Richard Nixon
 Michael Shannon-Elvis Presley
 Alex Pettyfer-Jerry Schilling
 Johnny Knoxville-Sonny West
 Colin Hanks-Egil Krogh
 Evan Peters-Dwight Chapin
 Tate Donovan-H. R. Haldeman
 Sky Ferreira-Charlotte
 Tracy Letts-John Finlator
 Ahna O'Reilly-Mary Anne Peterson
 Ashley Benson-Margaret
 Dylan Penn-Diane
 Joey Sagal-Joe King
 Geraldine Singer-Rose Mary Woods
 Hanala Sagal-carikipun Chapin 
 Poppy Delevingne-stewardess

Latar wingking 

Ing surya 5 Novèmber 2014 wonten pawartos bilih Kevin Spacey lan Michael Shannon neken prajanjen badhé maragani minangka Richard Nixon lan Elvis Presley kanggé satunggalipun filem sesirah Elvis & Nixon, ingkang skénarionipun kaanggit déning Joey Sagal, Hanala Sagal lan Cary Elwes, nyariyosaken kalih tokoh misuwur ingkang pinanggih ing Gedhung Pethak, taun 1970. Ing surya 11 Novèmber, Sony Pictures Worldwide badhé mundhut filem punika saperlu dipundum kanggé sagung pamirsa. Ing surya 16 Januari 2015, gangsal juru paraga mratélakaken nyawiji wonten proyèk filem punika antawisipun Colin Hanks, Johnny Knoxville, Alex Pettyfer, Tracy Letts, lan Sky Ferreira. Pettyfer maragani minangka pacanganipun Elvis, Jerry Schilling, ingkang dhumateng Washington, D.C. sesarengan piyambakipun, Hanks maragani minangka Egil Krogh, pokrul lan pegawé kantor présidhèn, Knoxville maragani minangka pangarsa kaamanan Elvis, sawatawis Ferreira maragani minangka pandhemen Jerry. Ing surya 4 Fèbruari, sekawan juru paraga sanèsipun ugi mlebet, antawisipun Ashley Benson, Tate Donovan, Poppy Delevingne, lan Dylan Penn. Benson maragani minangka pegawé American Airlines, Donovan maragani minangka pangarsa Gedhung Penthak H. R. Haldeman, Delevingne maragani minangka pramugari sadangunipun Elvis tindak dhumateng Washington D.C., sawatawis Penn kadhapuk dados pegawé hotel. Pandamelan filem punika kawiwitan ing surya 12 Januari 2015, ing New Orleans, Louisiana. Kajawi punika, pamundhutan gambar ugi katindakaken wonten Shreveport, Louisiana dan Los Angeles, California. California. Pangiring panyerat, Joey Sagal, putranipun sutradara Boris Sagal, naté pinanggihan kaliyan Elvis samangsa taksih alit, nalika ramanipun nyutradarani para juru paraga ing filem Girl Happy, taun 1965.

Pambabaran 
Surya 11 Novèmber 2014 dipunpawartosaken bilih Sony Pictures Worldwide numbas hak pangeduman kanggé para pamirsa ing sajawinipun Amérikah Sarékat. Ing surya 23 Juni 2015 ugi kawartosaken bilih Amazon Studios sampun numbas hak pangeduman kanthi regi $4 yuta, kacathet miangka filem kapisan ingkang dipuntumbas. Bleecker Street badhé mbabar filem punika sesarengan ing gedhong biyoskup, sadèrèngipun pambabaran ing Amazon. Filem punika pikantuk pangurmatan dipuntepangaken wonten pahargyan Tribeca Film Festival wulan Maret 2016. Lajeng kababar ing Amérikah Sarékat surya 22 April 2016, mèngeti 22 taun sédanipun Nixon. Kajawi punika, ugi dipunbabar ing Inggris, surya 29 April 2016.

Rotten Tomatoes nglaporaken bilih 76% pamirsa saèstu remen dhumateng filem punika, adhedasar 130 pratélanipun para jur kritik, ing angka pambiji 6.5/10. Metacritic ngaturi pirsa wonten biji 59 saking 100 dhedhasar pratélanipun 37 jru kritik, ingkang mratandhani bilih filem punika cekap dipunremeni.

Ugi pirsani 
 Elvis Meets Nixon (1997 film)

Rujukan

Pranala njawi 
 
 

Film Amérikah Sarékat
Filem drama
Artikel Wiki Mrebawani II kalamangsa 1